
Príloha č. 2

Dôvodová správa

A. Všeobecná časť	
Ministerstvo zdravotníctva Slovenskej republiky (ďalej len „ministerstvo zdravotníctva“) predkladá návrh vyhlášky Ministerstva zdravotníctva Slovenskej republiky, ktorou sa mení a dopĺňa vyhláška Ministerstva zdravotníctva Slovenskej republiky č. 229/2011 Z. z. o postupe pri posudzovaní zdravotnej spôsobilosti a psychickej spôsobilosti na držanie alebo nosenie strelných zbraní a streliva a o náležitostiach lekárskeho posudku a psychologického posudku v znení vyhlášky č. 105/2012 Z. z. (ďalej len „návrh vyhlášky“).

Cieľom návrhu vyhlášky je aktualizovať právnu úpravu postupu pri posudzovaní zdravotnej spôsobilosti na držanie alebo nosenie strelných zbraní a streliva v nadväznosti na zákon z 24. septembra 2026, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov.

Návrh vyhlášky reaguje na osobitnú zákonnú úpravu postupu pri posudzovaní zdravotnej spôsobilosti osoby so zníženou sluchovou ostrosťou, ktorá žiada o posúdenie zdravotnej spôsobilosti výlučne na účely vydania skupiny E alebo skupiny F zbrojného preukazu. Navrhovaná úprava upravuje vyznačenie výsledku posúdenia zdravotnej spôsobilosti v lekárskom posudku tak, aby bolo zrejmé, či za ustanovených podmienok na zníženú sluchovú ostrosť pri posudzovaní zdravotnej spôsobilosti neprihliadalo.

Predkladateľ v súlade s čl. 13 ods. 7 Legislatívnych pravidiel vlády SR navrhuje skrátenie pripomienkového konania na 7 pracovných dní. Skrátenie lehoty je odôvodnené naliehavosťou v termíne a potrebou bezodkladného prijatia legislatívnych zmien v oblasti posudzovania zdravotnej spôsobilosti a zabezpečenie plynulého a bezproblémového výkonu štátnej správy na úseku zbraní a streliva ku dňu účinnosti zákona.

Návrh vyhlášky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh vyhlášky nie je predmetom vnútrokomunitárneho pripomienkového konania.

Návrh vyhlášky nemá vplyv na rozpočet verejnej správy, životné prostredie, informatizáciu spoločnosti, služby verejnej správy pre občana, manželstvo, rodičovstvo a rodinu, na podnikateľské prostredie ani sociálne vplyvy.

V nadväznosti zákon z 24. septembra 2026, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov sa navrhuje účinnosť 1. novembra 2026.

